แจ้งเตือนรับมือพายุฤดูร้อนช่วงสงกรานต์ 14-15 เมษายนนี้ ภาคตะวันออกเฉียงเหนือตอนบนจะได้รับผลกระทบก่อน
นางสาวชมภารี ชมภูรัตน์ อธิบดีกรมอุตุนิยมวิทยา เปิดเผยว่า สภาพอากาศช่วงก่อนเทศกาลสงกรานต์วันที่ 10-13 เมษายนนี้ ประเทศไทยตอนบนยังมีอากาศร้อน จากความกดอากาศต่ำเนื่องจากความร้อนปกคลุมโดยทั่วไปกับมีฟ้าหลัวในตอนกลางวันและมีอากาศร้อนจัดบางพื้นที่ ในขณะที่ลมใต้พัดปกคลุมภาคตะวันออกเฉียงเหนือตอนล่าง ภาคกลาง และภาคตะวันออก  ทำให้ประเทศไทยตอนบนมีฝนฟ้าคะนองกับมีลมกระโชกแรงเกิดขึ้นได้บางพื้นที่ สำหรับลมตะวันตกเฉียงเหนือพัดปกคลุมทะเลอันดามันและภาคใต้ ทำให้ภาคใต้มีฝนน้อย โดยมีฝนฟ้าคะนองบางแห่ง  จากนั้นในช่วงวันที่ 14-15 เมษายน มวลอากาศเย็นกำลังปานกลางจากประเทศจีนจะแผ่ลงมาปกคลุมภาคตะวันออกเฉียงเหนือและทะเลจีนใต้ ส่งผลทำให้ลมใต้และลมตะวันออกเฉียงใต้ที่พัดนำความชื้นจากทะเลจีนใต้และอ่าวไทยเข้ามาปกคลุมประเทศไทยตอนบนมีกำลังแรงขึ้นปะทะกับอากาศร้อนถึงร้อนจัด ส่งผลทำให้ประเทศไทยตอนบนมีพายุฤดูร้อนเกิดขึ้น  มีลักษณะของพายุฝนฟ้าคะนอง ลมกระโชกแรงและลูกเห็บตกบางแห่ง รวมถึงอาจมีฟ้าผ่าเกิดขึ้นได้บางพื้นที่ โดยจะเริ่มมีผลกระทบในภาคตะวันออกเฉียงเหนือตอนบนก่อน ส่วนภาคอื่นๆ จะได้รับผลกระทบในระยะถัดไป   สำหรับการตรวจวัดอุณหภูมิสูงสุดของประเทศไทยวานนี้(9 เม.ย.66) อยู่ที่ภาคเหนือ ที่อำเภอเมือง จังหวัดแม่ฮ่องสอน วัดได้ 41.6 องศาเซลเซียส ขณะที่กรุงเทพฯ และปริมณฑล วัดได้ 38.9 องศาเซลเซียส ที่อำเภอคลองหลวง จังหวัดปทุมธานี